Source: http://radavs.sk/index.php/rvv-pri-rvs?showall=1&limitstart=
Timestamp: 2019-03-25 08:23:23+00:00
Document Index: 16695571

Matched Legal Cases: ['§ 81', '§ 81', '§ 85', '§102', '§ 2', '§ 82']

Nachádzaš sa tu: RVŠ RVV pri RVŠ
Zoznam členov RVV pri RVŠ
Rada pre vzdelávanie a výchovu pri RVŠ
Rada pre vzdelávanie a výchovu pri Rade vysokých škôl Slovenskej republiky (ďalej len RVV) je odborným orgánom (komisiou) Rady vysokých škôl SR.
Medzi hlavné úlohy RVV patrí najmä v zmysle štatútu RVŠ SR a štatútu RVV reprezentovať záujmy vysokých škôl v oblastiach vzdelávania a výchovy v rozsahu delegovanom Radou vysokých škôl v štatúte RVV.
K dispozícii je zoznam súčasných členov RVV a uznesenia zo zasadnutí RVV, ako aj aktuálne prerokovávané materiály
Štatút Rady pre vzdelávanie a výchovu pri Rade vysokých škôl SR
Rada vysokých škôl Slovenskej republiky zriaďuje podľa čl. 8, ods. 1 svojho štatútu Radu pre vzdelávanie a výchovu pri Rade vysokých škôl SR a deleguje jej podľa čl. 8 ods. 5 svojho štatútu kompetencie pre oblasť vzdelávania a výchovy v rozsahu vymedzenom týmto štatútom.
čl. 1. Úvodné ustanovenia
Rada pre vzdelávanie a výchovu pri Rade vysokých škôl SR (ďalej len rada) je poradným, iniciatívnym a koordinačným orgánom Rady vysokých škôl SR (ďalej len RVŠ SR) pre oblasť tvorby a realizácie politiky vysokých škôl v oblasti vzdelávania a výchovy. Vo svojej činnosti nadväzuje na prácu odborných útvarov Ministerstva školstva Slovenskej republiky (ďalej len MŠ SR) v záujme obojstrannej informovanosti v danej problematike.
Členmi rady sú prorektori vysokých škôl , resp. poverení pracovníci (jeden za každú vysokú školu), ktorých do tejto rady deleguje rektor príslušnej vysokej školy, traja zástupcovia RVŠ SR, ktorých deleguje RVŠ SR, dvaja vedúci pracovníci MŠ SR, ktorí majú kompetencie pre danú problematiku a ktorých deleguje minister školstva a dvaja zástupcovia študentov, delegovaní Študentskou radou vysokých škôl
Členstvo v rade je zastupiteľné. takto:
prorektor, resp. zástupca vysokej školy je zastupiteľný ním písomne povereným zástupcom príslušnej vysokej školy,
zástupca MŠ SR je zastupiteľný ním písomne povereným zástupcom MŠ SR,
zástupca ŠRVŠ SR je zastupiteľný ním písomne povereným členom ŠRVŠ SR.
čl. 2. Pôsobnosť rady
Rada reprezentuje záujmy vysokých škôl v oblasti vzdelávania a výchovy v rozsahu kompetencií delegovaných RVŠ SR a vymedzených týmto štatútom.
Rada rokuje o zásadných otázkach, návrhoch a opatreniach, týkajúcich sa vzdelávania a výchovy na vysokých školách:
Do pôsobnosti rady patrí najmä:
vyjadrovať sa k návrhu ministra
na predsedu, podpredsedu a ďalších členov Akreditačnej komisie (§ 81 ods.2 zákona)
na odvolanie člena Akreditačnej komisie (§ 81 ods. 8 zákona),
na preradenie vysokej školy podľa § 85 ods. 1 až 4 zákona,
na obmedzenie medziročného nárastu počtu študentov v dennej forme štúdia na ktorých poskytne jednotlivým vysokým školám finančné prostriedky (§102 ods. 2 písm. f);
vyjadrovať sa k návrhom kritérií Akreditačnej komisie používaných pri posudzovaní:
spôsobilosti vysokej školy uskutočňovať študijný program oprávňujúci udeliť jeho absolventom akademický titul,
spôsobilosti nevysokoškolskej inštitúcie podieľať sa na uskutočňovaní doktorandského študijného programu
spôsobilosti vysokej školy uskutočňovať habilitačné konanie a konanie na vymenúvanie profesorov,
vyjadrovať s k návrhu kritérií používaných pri návrhu na začlenenie vysokej školy (§ 2 ods. 13 a 16 zákona) a pri hodnotení úrovne výskumnej, vývojovej, umeleckej a ďalšej tvorivej činnosti (§ 82 ods. 3 zákona).
reprezentovať vysoké školy v ďalších veciach v rozsahu kompetencií delegovaných RVŠ SR.
čl. 3. Orgány rady
Rada si volí zo svojich členov predsedu a dvoch podpredsedov spravidla na štyri roky.
čl. 4. Práva a povinnosti členov rady
Členovia rady sú oprávnení predkladať rade iniciatívne návrhy a námety a zúčastňovať sa tvorbe materiálov rady.
Čl. 5. Rokovanie rady
Zasadnutia rady zvoláva jej predseda, najmenej dvakrát ročne. Rokovania vedie predseda, v jeho neprítomnosti podpredseda alebo predsedom poverený člen rady.
Na rokovanie rady môžu byť prizývaní podľa obsahu prerokúvanej problematiky aj čalší odborníci.
Výsledky rokovania rady sú prijímané vo forme uznesení a majú charakter odporúčaní.
Rada je schopná uznášať sa, ak je na zasadnutí prítomná najmenej tretina všetkých členov rady. Na platnosť uznesenia je potrebný súhlas nadpolovičnej väčšiny prítomných členov.
Z rokovaní rady sa vyhotovuje záznam, ktorý obsahuje najmä dátum a miesto konania zasadnutia, prijaté uznesenia a závery rokovania. Záznam schvaľuje predseda a rozosiela sa všetkým členom rady a predsedovi RVŠ.
čl. 6. Zabezpečenie činnosti rady
Funkciu Sekretariátu rady plní Sekretariát RVŠ SR.
čl. 7. Záverečné ustanovenia
Tento štatút nadobúda účinnosť dňom schválenia Radou vysokých škôl SR.
Zmeny a doplnky tohoto štatútu schvaľuje Rada vysokých škôl SR.
Schválila Rada vysokých škôl SR
na svojom zasadaní dňa 10. 10. 2002